《六月自流江返林居》
元代·刘崧

始我去家日，温风临绪春。兹还大火中，草木浩发新。

念昔罹兵来，庐井屡摧湮。琴书委泥潦，桑果荡为薪。

悄无鸡犬喧，焉得晤旧邻。人生岂无营，返故各有因。

譬彼南飞鸟，恋巢心所亲。永怀事栖止，此里俗固淳。

言笑抚弱子，息偃谢朝绅。谁为物外婴，而使忧患臻。

天道谅不远，吾行当力遵。所欣檐间雀，不厌今年贫。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。